**„Elektrum Lietuva“: šalyje didmeninė elektros kaina per savaitę sumažėjo 15 proc.**

**Praėjusią savaitę didmeninė elektros kaina Lietuvoje ir kitose Baltijos šalyse susitraukė 15 proc. ir vidutiniškai siekė 64,32 Eur/MWh.**

Kitose Europos šalyse kainos beveik nesikeitė: Lenkijoje didmeninė elektros kaina vidutiniškai siekė 75,42 Eur/MWh, Vokietijoje – 66,31 Eur/MWh, Austrijoje – 67,46 Eur/MWh.

Nepriklausomų elektros tiekėjų Lietuvos gyventojams siūlomos kainos išliko panašiame lygyje kaip ir ankstesnę savaitę. „Elektrum Lietuva“ žemiausia fiksuota kaina siekė 21,039 ct/kWh, fiksuojant ją 6 mėnesiams.

„Kainos mažėjimui Baltijos šalyse didžiausios įtakos turėjo 62 proc. išaugusi vėjo energijos gamyba, nors saulės ir hidroelektrinių gamyba sumažėjo 28 proc., palyginti su praėjusios savaitės duomenimis. Tuo tarpu energijos srautai į Baltijos šalis sumažėjo 2 proc.“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, taip pat mažėjo 15 proc. iki 54,23 Eur/MWh.

Pasak M. Kavaliausko, kainos kritimą „Nord Pool“ regione daugiausia lėmė 63 proc. padidėjusi Šiaurės šalių vėjo energijos gamyba. Be to, šiltesnės nei įprastai oro sąlygos lėmė 3 proc. mažesnį elektros energijos suvartojimą Šiaurės šalyse.

Elektros vartojimas „Nord Pool“ regione ankstesnę savaitę mažėjo iki 8 776 GWh, gamybos apimtys taip pat šiek tiek krito – iki 9 495 GWh.

**Lietuvoje vartojimas nekito, gamyba augo**

Baltijos šalyse elektros vartojimas per savaitę sumažėjo 1 proc. ir siekė 523 GWh. Lietuvoje ir Estijoje elektros suvartojimas nesikeitė ir atitinkamai siekė 234 GWh ir 165 GWh, o Latvijoje vartojimas sumažėjo 5 proc. iki 124 GWh.

Elektros energijos bendros gamybos apimtys Baltijos šalyse praėjusią savaitę smuko 7 proc. ir siekė 429 GWh. Lietuvoje elektros energijos pagaminta 8 proc. daugiau nei ankstesnę savaitę – 143 GWh, Latvijoje gamyba krito 23 proc. iki 194 GWh, Estijoje priešingai – augo 23 proc. iki 92 GWh.

Per savaitę visos trys Baltijos šalys kartu pagamino 82 proc. joms reikalingos elektros energijos. Lietuvoje pagaminta 61 proc., Latvijoje – 157 proc., Estijoje – 56 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 200 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*